贺新郎
毛幵 (Song)
风雨连朝夕。最惊心、春光晼晚，又过寒食。落尽一番新桃李，芳草南园似积。但燕子、归来幽寂。况是单栖饶惆怅，尽无聊、有梦寒犹力。春意远，恨虚掷。东君自是人间客。暂时来、匆匆却去，为谁留得。走马插花当年事，池畹空馀旧迹。奈老去、流光堪惜。杳隔天涯人千里，念无凭、为寄长相忆。回首处，暮云碧。